b'\n_START_ARTICLE_\nAugust von Mackensen\n_START_SECTION_\nVojna karijera\n_START_PARAGRAPH_\nMackensen je ro\xc4\x91en u Hausu Leipnitzu u u pruskoj pokrajini Saskoj. Njegov otac ga je poslao na \xc5\xa1kolovanje u Halle, sa \xc5\xbeeljom da Mackensen u pogledu izabranog zanata nastavi njegovim putem. Mackensen je me\xc4\x91utim u listopadu 1869. prekinuo studij, te se kao dobrovoljac prijavio u 2. husarski puk u kojem je slu\xc5\xbeio tijekom Francusko-pruskog rata 1870.-71. godine. Nakon rata vratio se kako bi nastavio studiranje u Halleu, prije nego \xc5\xa1to se 1873. godine ponovno pridru\xc5\xbeio puku. Godine 1880. imenovan je u glavni sto\xc5\xbeer, iako nije imao formalno vojno obrazovanje. Od 1891. do 1893. slu\xc5\xbeio je kao pobo\xc4\x8dnik grofu Alfredu von Schlieffenu, tada na\xc4\x8delniku glavnog sto\xc5\xbeera. Nakon slu\xc5\xbebovanja u glavnom sto\xc5\xbeeru zapovijedao je presti\xc5\xbenim 1. gardijskim husarskim pukom \xc4\x8diju uniformu je tijekom \xc5\xbeivota \xc4\x8desto nosio. Kao \xc4\x8dasnik takvog presti\xc5\xbenog puka zapeo je za oko i caru Vilimu II. kojemu je 1898. postao pobo\xc4\x8dnik, te ga pratio na putu u Palestinu. Plemi\xc4\x87em je postao 27. sije\xc4\x8dnja 1899. godine postav\xc5\xa1i tako August von Mackensen. Od 1901. do 1903. godine zapovijedao je presti\xc5\xbenom Husarskom brigadom (Leib-Husaren-Brigade), a nakon toga od 1903. do 1908. godine zapovijedao je 36. divizijom u Danzigu. Kada se na\xc4\x8delnik von Schlieffen umirovio Mackensena se razmatralo kao njegovog mogu\xc4\x87eg nasljednika, me\xc4\x91utim, na\xc4\x8delnik glavnog sto\xc5\xbeera je postao Helmuth von Moltke mla\xc4\x91i. Godine 1908. Mackensen je preuzeo zapovijedanje XVII. korpusom na \xc4\x8dijem \xc4\x8delu je do\xc4\x8dekao i po\xc4\x8detak Prvog svjetskog rata.\n_START_SECTION_\nIsto\xc4\x8dno boji\xc5\xa1te\n_START_PARAGRAPH_\nNa po\xc4\x8detku Prvog svjetskog rata Mackensen je zapovijedao XVII. korpusom koji je bio u sastavu 8. armije kojom je zapovijedao Maximilian von Prittwitz, a nakon njega Paul von Hindenburg, te je sudjelovao u bitkama kod Gumbinnena i Tannenberga. Dana 2. studenog 1914. godine Mackensen je preuzeo zapovjedni\xc5\xa1tvo njema\xc4\x8dke 9. armije od generala von Hindenburga koji je bio imenovan Vrhovnim zapovjednikom Istoka (Oberbefehlshaber Ost). Kako je od ruske vojske prijetila opasnost \xc5\xa0leziji, njema\xc4\x8dko zapovjedni\xc5\xa1tvo je odlu\xc4\x8dilo napasti desno krilo 2. ruske armije koja je napredovala kroz Poljsku. Mackensenov napad po\xc4\x8deo je 10. studenog 1914. godine, te je iznenadio rusku 2. armiju kojoj je zaprijetilo da bude odsje\xc4\x8dena. Ipak, ruska armija je uspjela izbje\xc4\x87i okru\xc5\xbeenje, te se povukla na polo\xc5\xbeaje oko Var\xc5\xa1ave. Dana 27. studenog 1914. godine Mackensenu je dodijeljen orden Pour le M\xc3\xa9rite, najvi\xc5\xa1i pruski vojni orden za sudjelovanje u operacijama oko Var\xc5\xa1ave i Lodza. Devetom armijom zapovijedao je do travnja 1915. godine kada je preuzeo zapovijedanje 11. armijom i Armijskom grupom Kijev (Heeresgruppe Kiew) kojima je sudjelovao u borbama u Galiciji, kao i zauzimanju Przemy\xc5\x9bla i Lemberga. Feldmar\xc5\xa1alom je postao 22. lipnja 1915. godine. Nakon navedenih borbi primio je Orden crnog orla, najvi\xc5\xa1i pruski vite\xc5\xa1ki orden, a primio i razna odlikovanja i od njema\xc4\x8dkih saveznika._NEWLINE_Mackensenovi veliki uspjesi na isto\xc4\x8dnom frontu dali su mu velik ugled me\xc4\x91u vojnim zapovjednicima. Kada je na\xc4\x8delnik njema\xc4\x8dkog glavnog sto\xc5\xbeera general Falkenhayn tra\xc5\xbeio nekoga tko \xc4\x87e zapovijedati novim pohodom na Srbiju, Mackensen je bio o\xc4\x8diti izbor. Mackensen je 16. rujna 1915. imenovan zapovjednikom Grupe Armija Mackensen koja se sastojala od njema\xc4\x8dke 9. armije, austrougarske 3. armije, te bugarske 1. armije.\n_START_SECTION_\nNapad na Srbiju\n_START_PARAGRAPH_\nKrajem 1915. novoformiranom Grupom armija Mackensen (Heeresgruppe Mackensen) Mackensen je po\xc4\x8deo ofenzivu na Srbiju. Navedena ofenziva skr\xc5\xa1ila je srpski otpor, ali nije uspjela uni\xc5\xa1titi srpsku vojsku, koja se, iako prepolovljena, uspjela povu\xc4\x87i u Albaniju, te se nakon obnove i ponovnog naoru\xc5\xbeavanja u\xc4\x8dinjenog od strane Francuza, nastavila boriti na Makedonskom kasnije Solunskom frontu. Tijekom borbi za Beograd, trupe Centralnih sila nai\xc5\xa1le su na \xc5\xbeestok otpor. Meckensen je odmah po osvajanju Beograda naredio je da se svi srpski brantelji sahrane. U njihovu \xc4\x8dast, podigao je spomenik nad grobnicom na Top\xc4\x8dideru gdje su sahranjeni. O srpskim vojnicima je jednom prilikom rekao: "Borili smo se protiv vojnika iz bajke".\n_START_SECTION_\nRumunjska kampanja\n_START_PARAGRAPH_\nNapad na Rumunjsku koja je uslijedio nakon srpske kampanje bio je jo\xc5\xa1 jedan Mackensenov uspjeh. Ohrabrena uspjehom Brusilovljeve ofenzive i savezni\xc4\x8dkim obe\xc4\x87anjima o teritorijalnim dobitcima, Rumunjska je u kolovozu 1916. navijestila rat Njema\xc4\x8dkoj i Austro-Ugarskoj. Mackensenu je dano zapovjedni\xc5\xa1tvo mje\xc5\xa1ovite armije sastavljene od njema\xc4\x8dkih, austrougarskih, bugarskih i turskih jedinica koja je napala Rumunjsku s juga. Pritom je zapovjedni\xc5\xa1tvo invazije bilo podijeljeno. Dok je Mackensen zapovijedao snagama koje su napadale iz Bugarske, general Falkenhayn, biv\xc5\xa1i na\xc4\x8delnik njema\xc4\x8dkog glavnog sto\xc5\xbeera, je zapovijedao njema\xc4\x8dkom 9. armijom koja je Rumunjsku napala sa zapada. Mackensenove snage osvojile su Bukure\xc5\xa1t 6. prosinca 1916. nakon \xc5\xa1to su porazile rumunjske snage koje su bile i do tri puta brojnije. Rumunjske snage su bile prisiljene povu\xc4\x87i se do ruske granice gdje su ostale do kraja rata. Mackensen je imenovan zapovjednikom njema\xc4\x8dkih okupacijskih snaga u Rumunjskoj. Na 9. sije\xc4\x8dnja 1917. godine Mackensen je odlikovan Velikim \xc5\xbeeljeznim kri\xc5\xbeom postav\xc5\xa1i tako samo jedan od petorice primatelja navedenog odlikovanja tijekom Prvog svjetskog rata._NEWLINE_Posljednja Mackensenova kampanja bio je poku\xc5\xa1aj da se uni\xc5\xa1ti rumunjska vojska koja se reorganizirala poslije ofenzive Kerenskog, te da se okupira preostali sjeveroisto\xc4\x8dni dio Rumunjske. Navedeni poku\xc5\xa1aj je me\xc4\x91utim, propao u Bitci kod Marasestija u kojoj su obje strane pretrpjele velike gubitke._NEWLINE_Kako se pribli\xc5\xbeavao njema\xc4\x8dki poraz Mackensen je po\xc4\x8deo povla\xc4\x8diti svoje trupe iz Rumunjske. Na kraju rata, Mackensen je zarobljen od snaga Franchet d\'Esp\xc3\xa8reya u Ma\xc4\x91arskoj, te kao vojni zarobljenik boravi u Futoggu do studenog 1919. godine.\n_START_SECTION_\nPoslije rata\n_START_PARAGRAPH_\nPo\xc4\x8detkom 1920. godine Mackensen se umirovio. Iako protivnik republikanskog ure\xc4\x91enja, Mackensen je izbjegavao javna pojavljivanja. To se promijenilo oko 1924. godine kada je koriste\xc4\x87i imid\xc5\xbe ratnog heroja, po\xc4\x8deo podr\xc5\xbeavati konzervativne monarhisti\xc4\x8dke grupe, te biti aktivan u promilitarnim konzervativnim organizacijama._NEWLINE_Tijekom njema\xc4\x8dkih izbora 1932. godine Mackensen je podr\xc5\xbeavao Hindenburga, a ne Hitlera. Me\xc4\x91utim, kako je Hitler u\xc4\x8dvr\xc5\xa1\xc4\x87ivao svoju vlast Mackensen je postao vidljivi, iako samo simboli\xc4\x8dni, podr\xc5\xbeavatelj nacisti\xc4\x8dkog re\xc5\xbeima. Iako se pojavljivao u crnoj uniformi tijekom nekih javnih doga\xc4\x91anja koja je organizirala nacisti\xc4\x8dka stranka, Mackensen se protivio ubojstvima njema\xc4\x8dkih generala Ferdinanda von Bredowa i Kurta von Schleichera tijekom "No\xc4\x87i dugih no\xc5\xbeeva" kao i njema\xc4\x8dkim zlo\xc4\x8dinima tijekom invazije na Poljsku. Po\xc4\x8detkom 1940-tih Hitler i G\xc3\xb6ebbels su po\xc4\x8deli sumnjati u Mackensenovu lojalnost, ali nisu ni\xc5\xa1ta u\xc4\x8dinili, dok je Mackensen ostao uvjereni monarhist, te se u svojoj husarskoj uniformi pojavio 1941. godine na sprovodu cara Vilima II._NEWLINE_Mackensen je umro 8. studenog 1945. godine u 95. godini. Bio je o\xc5\xbeenjen Dorotheom Mackensen, te je bio otac petero djece. Sin Eberhard von Mackensen bio je istaknuti njema\xc4\x8dki vojni zapovjednik tijekom drugog svjetskog rata tijekom kojeg je zapovijedao, izme\xc4\x91u ostalog, 1. oklopnom armijom i 14. armijom.\n_START_SECTION_\nOcjena\n_START_PARAGRAPH_\nMackensen je bio jedan od najsposobnijih njema\xc4\x8dkih zapovjednika tijekom Prvog svjetskog rata. Neki su ga optu\xc5\xbeivali da je zapovjedni\xc5\xa1tva dobivao, ne zbog svojih sposobnosti, ve\xc4\x87 zbog veza sa carskim dvorom. Me\xc4\x91utim, njegovi uspjesi na Isto\xc4\x8dnom frontu ne daju za pravo navedenim mi\xc5\xa1ljenjima. Mackensen je nedvojbeno bio vrlo sposoban general koji je znao iskoristiti proboje koji su prouzrokovali njegovi napadi. On se nikada nije borio protiv Britanaca ili Francuza na Zapadnom frontu, ali se mo\xc5\xbee re\xc4\x87i da je tijekom Prvog svjetskog rata pobijedio gotovo svaku armiju s kojom se susreo.'